text: Billund Lufthavn - nu med pluk selv-buketter fra blomster-engen
  16 juni 2017 kl. 10.03
  Nu kan du runde flyveturen af med en naturoplevelse og en pluk selv-buket fra Billund Lufthavns blomster-eng, der står i fuldt flor.
  Hvis du skal hente din familie og venner i lufthavnen, og står du lige og mangler en lille fin buket velkommen-hjem-blomster - så er Billund Lufthavn nu også klar til at levere den kvit og frit.
  Lufthavnen har et stort grønt område mellem terminalen med afgang og ankomst og Zleep Hotels. Området ligger hen som et engområde. I stedet blot græs fik en af lufthavnens medarbejdere den ide at så en masse blomster, der passer til et engområde.
  - De første blomster pyntede området allerede sidste sommer - men først nu er der så mange, at vi fik lyst til at dele dem med vores rejsende, siger marketingschef Jesper Klausholm til TV SYD.
  
  